  Анжелика Тихонова корреспондент 25-тӥ оштолэзе Удмуртиысь йӧскалык лыдӟетъюрт «Библионочь-2020» - «Память нашей Победы» огъяросси акци улсын 18 часысен 22 часозь «ВКонтакте» мерлыко вотэсысь  «Вместе - за жизнь» огъя нимын онлайн амалэн ужрадъёс ортчытоз. Со сярысь ужъюртлэн пресс-службаез ивортэ. Ужрад кык люкетэн ортчоз. Нырысетӥез «Вместе – за жизнь воспоминаний» нимаськоз но Быдӟым Атыкай оже пыриськемъёс сярысь ужкагазъёсты утён ӵектосъёслы сӥземын луоз. Соосты Удмуртиысь йӧскалык лыдӟетъюрт кӧня ке ар ӵоже улонэ пыӵатэ ини. 18 час 10 минутэ электрон йӧскалык лыдӟетъюртлэн «Весточка с фронта» выль бичетэныз тодматон ортчоз. Отчы улосчиосмылэн фронтысь выльдэм но оцифровать карем гожтэтъёссы пыризы. Бичетэн йӧскалык лыдӟетъюртлэн кивалтӥсез Татьяна Тенсина тодматоз. 18 час 30 минутэ ожысь ветеранлэн М. Ф. Завойскийлэн нунокез но нунокезлэн нылыз Анна но Алина Габдуллинаос «Лингвистический анализ фронтовых писем нашего деда и прадеда, отреставрированных в рамках проекта "Весточка с фронта"» темая вераськозы. 18 час 40 минутэ «Региональный центр консервации и сохранности документов» секторен кивалтӥсь Светлана Наговицына «Весточка с фронта» элькун акци улсын фронтысь гожтэтъёсты выльдон технология сярысь вералоз. 19 часын Быдӟым Атыкай оже пыриськемъёслы, ож мышкын тыршемъёслы, ож вакытысь нылпиослы – Синтэмъёслэн огъяросси огазеяськоназы пыриськисьёслы сӥзем «Помним и чтим своих героев» виртуальной музеен тодматозы. Вотэс бам соослэн улон сюресэнызы, данъетъёсынызы, тодэ ваёнъёсынызы, соос сярысь аудио-, видеоматериалъёсын но туспуктэмъёсын тодматэ. Презентациез Йӧскалык лыдӟетъюртлэн Синтэм но ляб адӟись муртъёслы улосвыл центрысь ӧнерчи Андрей Корсаков ортчытоз. Бӧрысь ужрадлэн кыкетӥ люкетэз кутскоз. Со Быдӟым Атыкай ож аръёсы шаерысьтымы эмчиослэн подвигзылы, ож аръёсы элькунамы усьтэм эвакогоспитальёслэн ужамзылы, лыдӟетъюртъёслэн сӧсырмемъёслэсь эмъюртын кыллён вакытсэс радъяны тыршемзылы сӥземын луоз но «Вместе – за жизнь людей» нимаськоз. Отчы йӧскалык лыдӟетъюртысь ӧнерчиос но ӧтем лекторъёс пыриськозы. 19 час 30 минутэ кылосбур тодосъя кандидатлэн, Удмурт кун университетысь журналистикая кафедралэн доцентэзлэн Александр Шкляевлэн «Илья Зорин: врач и поэт» лекциез ортчоз. Удмурт кылбурчилэн но эмчилэн Илья Зоринлэн адӟонэз зэм но туж секыт вал. Солы фронтэз но, сталин лагерьёсты но чидано луиз. Озьы ке но, со котьку кылбураны мылкыд шедьтылӥз, кулонлы матын дыръяз но гожъяз, шаерзэ яратэмзэ вераз. 20 часэ элькун эм колледжысь дышетӥсь, эм службаысь отставкаын подполковник Виктор Чудов «Воины в белых халатах: из истории эвакогоспиталей Удмуртии во время Великой Отечественной войны» темая  вераськоз. 20 час 30 минутэ Быдӟым Атыкай ож аръёсы Удмуртиысь лыдӟетъюртъёслэн ужамзы сярысь видеосузьет возьматозы (госпитальёсын, ожгар частьёсын, призывной пунктъёсын интыысь интые ветлӥсь лыдӟетъюртъёс радъям сярысь). Видеосузъетэз йӧскалык лыдӟетъюртысь ӧнерчиос дасязы. 20 часысен 22 часозь элькунысьтымы эм удысын ужасьёс Удмуртиысь оже пыриськем гожъяськисьёслэсь ож но Вормон сярысь произведениоссэс лыдӟозы. Ужрадэ вань мылкыд карисьёсты пыриськыны ӧтё. Тодэ вайытом, Удмуртиын улӥсьёсты Быдӟым Атыкай ож аръёсы совето калыклэн геройлыкезлы, лулчеберетъя пӧртэмлыкезлы но огазе луэмезлы сӥзем интерактивной адӟытонэз кылдытонэ пыриськыны ӧте.  Тегъёс: Лулчеберет Ижкар мерлыковотэс Удмуртия ВормонНунал БыдӟымАтыкайож Йӧскалыклыдӟетъюрт  